b'\n_START_ARTICLE_\nNavadni slepec\n_START_SECTION_\nTelesna zgradba\n_START_PARAGRAPH_\nNa prvi pogled ne deluje kot ku\xc5\xa1\xc4\x8dar, \xc4\x8deprav spada mednje. Noge pri slepcu so zakrnele, brez vidnih ostankov, ni sledu o u\xc5\xa1esih. Zraste do 50, izjemoma 60\xc2\xa0cm. Osnovna barva je rjava ali sivorjava s temnimi pikicami. Samci imajo lahko tudi modre pege. Samci se od samic lo\xc4\x8dijo po temnih progah na bokih in enaki spodnji strani. Mladi slepci so podobni samcem, le da je osnovna barva svetlej\xc5\xa1a. Samice imajo temen sprednji del bokov. Rep pri slepcu je lahko dolg kot telo in izredno krhek, na kar nas opozarja tudi njegovo znanstveno ime. V nevarnosti ga lahko del tudi odvr\xc5\xbee. Gladke luske so brez grebenov in se pokrivajo kot stre\xc5\xa1nik. Slepec ima gibljive veke in lahko zapre o\xc4\x8di.\n_START_SECTION_\n\xc5\xbdivljenje\n_START_PARAGRAPH_\nPri nas je splo\xc5\xa1no raz\xc5\xa1irjen od ni\xc5\xbeine do drevesne meje. \xc5\xbdivi v razli\xc4\x8dnih \xc5\xbeivljenjskih prostorih, od vrtov, parkov, do gozdov vseh vrst, po barjih, najdemo ga tudi na kmetijskih obmo\xc4\x8djih z nekaj drevja in grmovja, prakti\xc4\x8dno povsod, kjer si le najde dovolj rahlo podlago, da se lahko zarije vanjo._NEWLINE_Son\xc4\x8di se le redko, \xc4\x8de pa \xc5\xbee, to vedno po\xc4\x8dne le v polsenci. Aktiven je v mraku, tudi po de\xc5\xbeju. Prezimi v podzemnih luknjah, razpokah in podobnih mestih._NEWLINE_Pri parjenju ujame samec samico za glavo in je ne izpusti, dokler ne kon\xc4\x8da. Je ovoviviparen, kar pomeni, da se mladi\xc4\x8di razvijejo iz jajc v sami\xc4\x8dinem telesu \xc5\xbee pred kotitvijo. Mladi\xc4\x8di (od 5 do 20 ) se izle\xc5\xbeejo junija ali julija._NEWLINE_Prehranjujejo se z \xc5\xbeu\xc5\xbeelkami, pajki, de\xc5\xbeevniki in pol\xc5\xbei. Najraje plenijo de\xc5\xbeevnike in gole pol\xc5\xbee. Po obedu si obri\xc5\xa1ejo sluz tako, da z glavo drgnejo levo in desno po travi in mahu.'